اسلام آباد:  قومی اسمبلی ٹی بروک آ مالی سال 2023-24نا 1450 کھرب نا بنجائی بجٹ ءِ پیش کننگا، سرکاری ملازم آتا تنخواہ تیٹی 30 آن 35 درسد وخت اس کہ پنشنر آتا پنشن اٹی 17.5 درسد نا ودکی نا سلاہ تننگانے، سرکاری بشخ انا شونداری پروگرام نا کچ 1150 ارب روپئی تخنگانے، شونداری نا ہدف بیرہ 3.5 درسد تخنگانے، بروک آسال افراط زر انا کچ اندازاََ 21 درسد اسکان مریک، بجٹ نسخان 6.54 درسد و پرائمری سرپلس جی ڈی پی نا 0.4 درسد مریک، برآمد آتا ہدف 30 ارب ڈالر وخت اس کہ ترسیلات زر انا ہدف 33 ارب ڈالر تخنگانے، ایف بی آر کٹیا نا کساس 9200 ارب روپئی ءِ ہراٹی صوبہ غاتا بشخ 5276 ارب روپئی مریک، بنجائی نان ٹیکس محصولات 2963 ارب روپئی، بنجائی حکومت نا کل آمد 6887 ارب روپئی مریک، بنجائی حکومت نا کل خڑچ آتا کساس 14460 ارب روپئی ءِ ہراٹی سود انا مد اٹی ادائیگی آ 7303 ارب روپئی خڑچ مریک۔ ملکی دفاع کن 1804 ارب روپئی، سول انتظامیہ نا خڑچ آتیکن 714 ارب روپئی جتا کننگ انگ ءِ، پنشن نا مد اٹی 761 ارب روپئی جتا کننگانے، بجلی گیس و ایلو بشخ آتیکن 1074 ارب روپئی نا زر بطور سبسڈی جتا کننگانے۔ آزاد کشمیر گلگت بلتستان، خیبرپختونخوا ٹی اوار مروک ضلع، بی آئی ایس پی، ایچ ای سی، ریلویز و ایلو محکمہ غاتیکن 1464 ارب روپئی نا گرانٹ جتا کننگانے، مسلم لیگ (ن) نا حکومت مستین اٹی ہم ملک ءِ مشکل آتیان کشا و داسہ ہم تینا سیوتی جماوعت آتون اواری اٹ ملک ءِ شونداری نا کنڈا دننگ کن کوشست کننگ ءِ، حکومت سیاست آخا ریاست بچاؤ پالیسی آ عمل کرے، تینا سیاسی ساکھ انا قربانی ءِ ترسا زرگزران نا بحالی ءِ اولیت تس۔ جمعہ نادے آ قومی اسمبلی ٹی بنجائی وزیر خزانہ سینیٹر اسحاق ڈار بروک آ مالی سال 2023-24ء نا بنجائی بجٹ ءِ پیش کرے۔ اوبجٹ نا بناء آ 2013ء آن 2017 ء اسکان نا مسلم لیگ (ن) نا دور حکومت و تحریک انصاف نا 2018ء آن 2022ء نا دور انا تقابلی جاچ ءِ پیش کرے۔ اوپارے کہ مالی سال 2016-17ٹی وزیراعظم محمد نواز شریف نا کماشی ٹی پاکستان نا زرگزران نا شرح نمو 6.1 درسد آ سرمسوسس۔ افراط زر انا کچ 4 درسد وخت اس کہ فوڈ انفلیشن اٹی سالانہ اوسطا ودکی بیرہ اِرا درسد ئسک۔ بجلی نا پوسکن آ ڈٹ آتیان ملک اٹی بجلی نا لوڈشیڈنگ چٹک۔ ضرب عضب و ردالفساد آپریشن و پاکستان نا فوج انا قربانی نا مرہون منت مچ آ ملک اٹی دہشت گردی نا ناسور نا مون ءِ توننگا۔ پاکستان اٹ امن و ایمنی و سیاسی سوگوی ئسک، داحالیت آتیٹی گچین جمہوری حکومت نا برخلاف سازش آتا جال اس تالان کننگا ہرانا نتیجہ ٹی اگست 2018 ٹی اسہ سلیکٹڈ حکومت اس بس ہرانا زرگزرانی بے سہبی تیا ہموخس پاننگ گنج اسے کہ ہرا ملک 2017 ء ٹی دنیا نا 24 می بھلا زرگزران جوڑ مسوسس او 2022 اٹی 47می نمبرآ بس۔
(اے پی پی)
(اے پی پی)
